**Pressemeddelelse**

Oktober 2018

Schweizerne skal også handle lokalt online:

**Miinto.ch dansk modeportal indtager alpelandet**

**’Shop lokalt online’ er et koncept, der appellerer til forbrugere i stadig flere lande. Miinto, der samler lokale modebutikker på en fælles online portal, er netop gået ind på det schweiziske marked.**

87% af alle schweizere er på internettet, og de er shoppelystne. I 2017 var omsætningen på DKK 55 mia. for varer og tjenesteydelser online. Her bor mere end 8 millioner modebevidste indbyggere i smørhullet mellem verdens modemetropoler: Paris, Milano og London. Et marked, der naturligvis er præges af de store, internationale spillere, men som nu får selskab af danske Miinto – med et koncept, der samler de bedste lokale modebutikker på en fælles, slagkraftig online modeportal.

*”Schweiz er præget af multibrand-butikker med et udsøgt sortiment af lokale og internationale mærker med høj profil. Med noget nær den højeste personlige indkomst i Europa har de overskud til at tænke på både CSR, fair-trade og i det hele taget sætte kvalitet over kvantitet,” siger Tina Munkholm, Country Manager for Miinto Switzerland.*

Dermed er Schweiz et ægte ’sweet spot’ for Miinto, hvis koncept er at tilbyde de bedste lokale modebutikker at gå sammen på en fælles platform, der kan slå de internationale mono-brand og multi-brand platforme.

Miinto sælger varer, der tages ned fra hylderne og sendes af lokale butikker. Varer, der er omhyggeligt udvalgt af butikkens personale, der tillige står klar med råd og vejledning – også til onlineshoppere på Miinto.ch.

*”Vi ser, at overproduktion af beklædning – og mange andre varer – er et problem på alle markeder, og det giver simpelthen ingen mening for os, hvorfor forbrugere på et lokalt marked skal købe deres varer i en udenlandsk webshop, når produkterne allerede ligger på hylderne lokalt. Når vi samler 200 af de bedste lokale butikker i et land, kan vi vise et meget bredt og solidt udvalg af de bedste internationale og nationale mærker samtidig med, at vi kan levere varerne hurtigere og sikre, at de fysiske butikker også stadig findes i fremtiden, fordi vi er ægte lokale,” siger Konrad A. Kierklo, Founder, Miinto.*

**Miinto.ch** går i luften i midten af november. Country Manager Tina Munkholm forventer, at man allerede inden for det første år vil samarbejde med de 50 bedste lokale modebutikker med en klar modeprofil og et sortiment af både internationale og lokale mærkevarer.